Meddelelse om indledning af en undersøgelsesprocedure vedrørende handelshindringer som defineret i Rådets forordning (EF) nr. 3286/94 bestående af Colombias handelspraksis i forbindelse med importen af motorkøretøjer

(2000/C 236/05)

Kommissionen modtog den 7. juli 2000 en klage i henhold til artikel 4 i Rådets forordning (EF) nr. 3286/94(1) (i det følgende benævnt "forordningen").

1. Klage

Klagen er indgivet af Volkswagen AG, afdeling Südamerika/Afrika Region (K-SR) og Corporate Government Relations (K-SL), til bedste for og på vegne af Volkswagen AG, Seat SA Spanien, og Audi AG, Tyskland.

Volkswagen AG, Seat SA og Audi AG er "virksomheder i Fællesskabet", som defineret i artikel 2, stk. 6, og artikel 4, stk. 1, i forordningen.

2. Vare

Den pågældende vare er motorkøretøjer til personbefordring med slagvolumen op til 1400 cm3, henhørende under KN-kode 8703 21 10, 8703 21 19, 8703 22 00 og 8703 31 10.

Den undersøgelse, som Kommissionen indleder, kan også omfatte andre varer, navnlig varer, der ifølge beviser fremlagt af interesserede parter, som giver sig til kende indenfor de nedenfor angivne frister (jf. afsnit 8), er berørt af den praksis, som det påstås anvendes i forbindelse med sådanne varer.

3. Emne

Klagen vedrører en handelshindring, der påstås forårsaget af den colombianske skattelov og navnlig momsordningen, som har negative virkninger for Fællesskabets eksport af den pågældende vare til det colombianske marked. Mere specifikt er der ifølge klageren tale om forskelsbehandling i den colombianske skattelov med hensyn til importerede motorkøretøjer med slagvolumen 1400 cm3 og derunder.

4. Påstand om handelshindringer

Ifølge klageren skelnes der i den almindelige colombianske skattelob (Estatuto Tributoria) siden 1996 mellem køretøjer, som er fremstillet eller samlet i Colombia, og køretøjer, som er fremstillet eller samlet uden for Colombia, når momsordningen anvendes. For øjeblikket er køretøjer i kategorien op til 1400 cm3, som er fremstillet eller samlet i Colombia, omfattet af en moms på 20 %, i forhold til en moms på 35 % for importerede biler.

Volkswagen AG hævder, at ovennævnte colombianske praksis udgør en handelshindring, da den colombianske momsordning er i modstrid med artikel III.2 i GATT 1994.

Endelig lader det til, at Colombia misligholder sine forpligtelser i henhold til ovennævnte bestemmelse i GATT 1994. Under sådanne omstændigheder foreligger der umiddelbart bevis for en handelshindring som defineret i artikel 2, stk. 1, i forordningen.

5. Påstand om negative handelsmæssige virkninger

Klageren hævder, at selskabet udsættes for og trues med at blive udsat for yderligere negative handelsmæssige virkninger, som omhandlet i artikel 2, stk. 4, i forordningen.

Klageren gør gældende, at den anfægtede foranstaltning tvinger forhandlere af importerede køretøjer til at sælge deres varer til priser, der gennemsnitligt er 15 % højere end de priser, de kunne anvende, hvis de var omfattet af samme momssats som forhandlere af køretøjer, der er fremstillet eller samlet på hjemmemarkedet. Resultatet af den diskriminerende momsordning er, at importen til Colombia af biler, som er fremstillet af klageren, er faldet betydeligt.

Volkswagen AG hævder, at den kategori motorkøretøjer, der er berørt af den pågældende forskelsbehandling, er den allervigtigste i Colombia og næsten udgør to tredjedele af markedet for privatbiler. De negative virkninger af den pågældende foranstaltning er desuden ikke kun begrænset til den kategori, der er direkte berørt, men rammer hele det colombianske bilmarked. Udelukkelse fra den mest omfattende og vigtigste sektor gør det vanskeligt at komme ind på markedet som helhed.

Under sådanne omstændigheder synes der at være umiddelbart bevis for negative handelsmæssige virkninger som omhandlet i artikel 2, stk. 4, i forordningen.

6. Fællesskabets interesser

Princippet om national behandling som fastsat i artikel III i GATT 1994 er en af de vigtigste grundlæggende forpligtelser i henhold til WTO. Hvis praksis som den colombianske får lov til at stå uimodsagt, vil det skabe en yderst negativ præcedens for overholdelsen af WTO-bestemmelserne.

Da den anfægtede foranstaltning tilsyneladende har betydelige negative handelsmæssige virkninger for Fællesskabet, anses det også for at være i Fællesskabets interesse at indlede en undersøgelsesprocedure.

7. Procedure

Kommissionen har efter høring af det rådgivende udvalg, der er nedsat i henhold til forordningen, fastslået, at der foreligger tilstrækkelige beviser til at begrunde indledningen af en undersøgelsesprocedure for at fastlægge de retlige og faktuelle omstændigheder, og at dette er i Fællesskabets interesse, og den har derfor iværksat en undersøgelse i overensstemmelse med artikel 8 i forordningen.

Berørte parter kan give sig til kende og fremsætte deres synspunkter skriftligt, navnlig ved at tage stilling til de særlige spørgsmål, der er indholdt i klagen, og ved at forelægge beviser til støtte herfor.

Kommissionen vil endvidere høre parter, der skriftligt anmoder herom ved tilkendegivelsen af deres synspunkter, forudsat at de direkte berøres af resultatet af proceduren.

Denne meddelelse offentliggøres i overensstemmelse med artikel 8, stk. 1, litra a), i forordningen.

8. Frist

Oplysninger vedrørende sagen og anmodninger om at blive hørt indgives skriftligt til: Europa-Kommissionen Generaldirektoratet for Handel Kontorchef Alistair Stewart , GD Handel E/3

DM 24 - 05/77

Rue de Loi/Wetstraat 200 B - 1049 Bruxelles/Brussel Fax (32-2) 295 65 05.

Oplysningerne og anmodningerne om at blive hørt skal være Kommissionen i hænde senest 30 dage efter offentliggørelsen af denne meddelelse.

(1) Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (EFT L 349 af 31.12.1994, s. 71), senest ændret ved Rådets forordning (EF) nr. 356/95 (EFT L 41 af 23.2.1995, s. 3).